《同韩持国游五岳观时原甫暨诸公先在因寄江邻几梅圣俞》
宋代·刘攽

简服车马轻，出郭尘埃远。况兹偶同好，慵惰重推挽。

寿宫如屯偶，重门谨关键。五城十二楼，瑶池芙蓉苑。

境深日迟永，天近春纤婉。异花秀烨烨，弱柳垂宛宛。

初从钧天游，列帝皆龙衮。俗骨已屡惊，凌虚翻自忖。

却逢桃源客，笑语何缱绻。尚留樵叟棋，竞劝胡麻饭。

金醴泛馀杯，芝英饵丰本。平生此游胜，馀恨相知晚。

重来恐已迷，尽兴仍忘返。群公谪神仙，吏隐亦肥遁。

尚平夙昔志，读易明益损。宁知五岳期，不待越崖巘。

何当谢羁束，相与同息偃。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。